
ΔΗΜΟΣ ΝΕΑΣ ΖΙΧΝΗΣ
Α Π Ο Σ Π Α Σ Μ Α 

        Από τα πρακτικά της υπ’αριθμ 13ης/2017 τακτικής συνεδρίασης του Δημοτικού Συμβουλίου Νέας Ζίχνης.
        Αριθμ. Απόφασης: 131  / 2017                                                 ΘΕΜΑ: «Έγκριση του κανονισμού λειτουργίας άρδευσης του Δήμου Νέας Ζίχνης».     

   Στη Νέα Ζίχνη και στο δημοτικό κατάστημα (αίθουσα συνεδριάσεων του Δημοτικού Συμβουλίου), σήμερα την 25η του μηνός Σεπτεμβρίου του έτους 2017 ημέρα της εβδομάδας Δευτέρα και ώρα 13:30 μ.μ. συνήλθε σε δημόσια τακτική συνεδρίαση, το Δημοτικό Συμβούλιο Νέας Ζίχνης ύστερα από την υπ’ αριθμ. πρωτ. 8912/21-09-2017 έγγραφη πρόσκληση του Προέδρου του Δημοτικού Συμβουλίου κου Πολυμέρη Παναγιώτη, που επιδόθηκε νόμιμα με αποδεικτικό σε όλους τους Δημοτικούς Συμβούλους και στον Δήμαρχο, σύμφωνα με τις διατάξεις των άρθρων 95, 96 και 163 του Δ.Κ.Κ. (Ν.3463/2006) και του άρθρ. 67 του Ν.3852/2010. 

    Ο Πρόεδρος κήρυξε την έναρξη της συνεδρίασης, αφού διαπιστώθηκε ότι υπάρχει νόμιμη απαρτία, σύμφωνα με τις διατάξεις του άρθρου 96 παρ.2 του Δ.Κ.Κ. (Ν. 3463/2006), δεδομένου ότι επί συνόλου είκοσι επτά ( 27 ) μελών του Δημοτικού Συμβουλίου ήταν παρόντα δεκαεννέα  ( 19 ), δηλαδή:

	Π Α Ρ Ο Ν Τ Ε Σ
	

	1) Πολυμέρης Παναγιώτης                      Πρόεδρος
	11) Ντώνες Δημήτριος                    Δ.Σ. πλειοψηφίας             

	2) Μπουγιουκλή Αικατερίνη                 Γραμματέας
	12) Ξουρίδας Πέτρος                                   «      

	3) Ταρπινίδου-Κακή Μαγδαληνή         Αντιπρόεδρος
	13) Τσολάκη – Γκιούνα Παρασκευή            «

	4) Βαβλιάκη – Χαριζάνη Δάφνη        Δ.Σ. πλειοψηφίας     
	14) Πετρίδης Ελευθέριος                             «

	5) Βουβούσης Απόστολος
                   «              
	15) Μπόζης Παντελής              Δ.Σ. μείζονος μειοψηφίας                                                                                    

	6) Φιλίππου Δημήτριος
                               «
	16) Γκαλάπης Χρυσόστομος                        « 

	7) Τσιτσιλίδης Δημήτριος                             «
	17) Πασχαλίδου Δήμητρα                             «

	8) Χατζηχαραλάμπου Δαμιανός                    «
	18) Κούτλες Θεόδωρος                                 «

	9) Τοπκάρογλου Ιωάννης                             «
	19) Σιδηροπούλου – Σωτηρίου Χρυσούλα   Ανεξάρτητη      

	10) Λασκαρίδης Ιωάννης                              «
	


	Α Π Ο Ν Τ Ε Σ

	1) Στέφου Αριστοτέλης                  Δ.Σ. πλειοψηφίας
	5) Καλαποτλής Γεώργιος        Δ.Σ. μείζονος μειοψηφίας          

	2) Φιλιππίδης Σοφοκλής                               «
	6) Νταράκης Κωνσταντίνος                      «

	3) Αραμπατζής Ιωάννης                               «                 
	7) Αποστολίδου Αθανασία                        «                      

	4) Μαδεμλής Γεώργιος           Δ.Σ. μείζονος μειοψηφίας            
	8) Κοτζαμπάσης Ιωάννης   Δ.Σ. ελάσσονος μειοψηφίας                         

	 
	Οι οποίοι δεν προσήλθαν, αν και καλέστηκαν νόμιμα.

	 
	


  Στη συνεδρίαση παρέστη και ο Δήμαρχος κος Δαϊρετζής Ανδρέας, ο οποίος προσκλήθηκε σύμφωνα με τις διατάξεις της παρ. 6 του άρθρου 67 του Ν.3852/2010 και μετέχει στις συζητήσεις χωρίς ψήφο. Στη συνεδρίαση παραβρέθηκε και η Αγοραστού Άννα, διοικητική υπάλληλος του Δήμου, για την τήρηση των πρακτικών. 

   Επίσης στη συνεδρίαση καλέστηκαν σύμφωνα με τις διατάξεις των παρ. 7 και 8 του άρθρου 67 του Ν. 3852/2010 ο Πρόεδρος της Δ.Κ. Νέας Ζίχνης κος Γκιργκίρης Βασίλειος, ο οποίος προσήλθε και ο Εκπρόσωπος της Τ.Κ. Μυρρίνης κος Γαλάτας Ιωάννης, ο οποίος δεν προσήλθε. 

    Μετά τη διαπίστωση της απαρτίας, και πριν την έναρξη της συζήτησης των θεμάτων της ημερήσιας διάταξης, ο Πρόεδρος του Δημοτικού Συμβουλίου πρότεινε στο σώμα τη συζήτηση ενός ( 1 ) θέματος εκτός της ημερήσιας διάταξης ως εξής : 

1. Έγκριση παραχώρησης δημοτικών κτιρίων στη «Δημοκρατική συμπαράταξη» για τη διενέργεια εκλογών προς ανάδειξη προέδρου του κόμματος (πνευματικό κέντρο της Δ.Κ. Νέας Ζίχνης και ΚΑΠΗ της Δ.Κ. Αλιστράτης). 

  Ο Πρόεδρος κάλεσε το σώμα να εγκρίνει τη συζήτηση και τη λήψη απόφασης για το ανωτέρω θέμα εκτός της ημερήσιας διάταξης, ως κατεπείγον, σύμφωνα την παρ. 7 του άρθρου 67 του Ν.3852/2010. 
Το θέμα χαρακτηρίζεται ως έκτακτο προκειμένου να γίνουν όλες οι απαραίτητες ενέργειες ώστε στις 05 Νοεμβρίου 2017 και 12 Νοεμβρίου 2017 αν χρειαστεί δεύτερος γύρος, ημερομηνία των εκλογών να είναι όλα έτοιμα αφού εγκατασταθεί και ο απαραίτητος εξοπλισμός για την ομαλή διεξαγωγή των εκλογών με σκοπό την ανάδειξη Προέδρου του κόμματος.  

   Το Δημοτικό Συμβούλιο, μετά από διαλογική συζήτηση, αποφάσισε ομόφωνα τη συζήτηση και τη λήψη απόφασης για το ανωτέρω θέμα ως κατεπείγον προκειμένου να γίνουν άμεσα όλες οι απαραίτητες ενέργειες για την παραχώρηση των δημοτικών κτιρίων ώστε αυτά να είναι έτοιμα για τη διεξαγωγή των εκλογών.

  Στη συνέχεια το λόγο πήρε ο δημοτικός σύμβουλος της πλειοψηφίας κος Τσιτσιλίδης Δημήτριος και πρότεινε στο Δημοτικό Συμβούλιο τη συζήτηση και λήψη απόφασης για ένα (1) επιπλέον θέμα εκτός ημερήσιας διάταξης ως εξής: Έγκριση χορήγησης οικονομικής βοήθειας για αντιμετώπιση έκτακτης και σοβαρής ανάγκης, πυρόπληκτοι στην Τ.Κ. Γαζώρου. 
  Ο Πρόεδρος κάλεσε το σώμα να εγκρίνει τη συζήτηση και τη λήψη απόφασης για το ανωτέρω θέμα εκτός της ημερήσιας διάταξης, ως κατεπείγον, σύμφωνα την παρ. 7 του άρθρου 67 του Ν.3852/2010. 
Το θέμα χαρακτηρίζεται ως έκτακτο καθώς η πυρκαγιά της 18-09-2017 προκάλεσε εκτεταμένες και σοβαρές ζημιές σε κτηνοτροφική μονάδα στην Τ.Κ. Γαζώρου, με αποτέλεσμα να καταστραφεί σχεδόν ολοκληρωτικά. Η άμεση οικονομική ενίσχυση θα βοηθήσει τους νέους κτηνοτρόφους να προβούν στην όσο το δυνατόν γρηγορότερη αποκατάσταση του χώρου. 

Μετά τη συζήτηση των ανωτέρω θεμάτων εκτός της ημερήσιας διάταξης, ξεκίνησε η συζήτηση των θεμάτων της ημερήσιας διάταξης.       

ΘΕΜΑ: 4ο της ημερήσιας διάταξης.    
Αριθμ. απόφασης 131 / 2017. 
  Για το ανωτέρω θέμα της ημερήσιας διάταξης ο Πρόεδρος του Δημοτικού Συμβουλίου είπε τα εξής:

  Σύμφωνα με το άρθρο 65 παρ.1 του Ν.3852/2010: «Το δημοτικό συμβούλιο αποφασίζει για όλα τα θέματα που αφορούν το δήμο, εκτός από εκείνα που ανήκουν εκ του νόμου στην αρμοδιότητα του δημάρχου ή άλλου οργάνου του δήμου ή το ίδιο το δημοτικό συμβούλιο μεταβίβασε σε επιτροπή του».

   Σύμφωνα με το άρθρο 79 του Ν. 3463/06 οι δημοτικές και κοινοτικές αρχές ρυθμίζουν θέματα της αρμοδιότητάς τους εκδίδοντας τοπικές κανονιστικές αποφάσεις, στο πλαίσιο της κείμενης νομοθεσίας, με τις οποίες καθορίζουν τους όρους και τις προϋποθέσεις για τη χρήση και λειτουργία μεταξύ άλλων και των συστημάτων ύδρευσης, άρδευσης και αποχέτευσης.

  Οι αποφάσεις αυτές λαμβάνονται από τα δημοτικά συμβούλια με την απόλυτη πλειοψηφία του συνόλου των μελών τους, το συντομότερο δυνατό διάστημα από την έναρξη της δημοτικής ή κοινοτικής περιόδου.

   Με τις κανονιστικές αποφάσεις μπορεί να καθορίζονται οι περιπτώσεις, για τις οποίες επιβάλλονται διοικητικά μέτρα και πρόστιμα, ορίζοντας το ύψος του  προστίμου και τη διαδικασία επιβολής  τους. 

Σύμφωνα με την παρ. 1 περιπτ. Βv του άρθρου 73 του Ν. 3852/10 το σχέδιο κανονιστικών αποφάσεων των άρθρων 79 και 82 του Κ.Δ.Κ. εισηγείται η επιτροπή ποιότητας ζωής. 

   Κατά συνέπεια θέτω υπόψη του Δημοτικού Συμβουλίου την υπ’αριθμ. 12/2017 απόφαση της Επιτροπής Ποιότητας Ζωής του Δήμου Νέας Ζίχνης με θέμα «Τροποποίηση του κανονισμού λειτουργίας άρδευσης» (ΑΔΑ: ΩΔΞΘΩΚΘ-ΗΨ9) η οποία και αποτελεί την εισήγηση  για την λήψη απόφασης από το Δημοτικό Συμβούλιο, σύμφωνα με τις διατάξεις του άρθρου 79 του Ν. 3463/2006.

   Επίσης θέτω υπόψη του Δημοτικού Συμβουλίου την υπ’αρθιμ. 120/2017 απόφαση της Οικονομικής Επιτροπής του Δήμου Νέας Ζίχνης (ΑΔΑ: 7278ΩΚΘ-ΚΚΕ) σύμφωνα με την οποία καθορίζεται το ύψος των τελών και των προστίμων τα οποία θα συμπεριληφθούν στον "Κανονισμό λειτουργίας άρδευσης".  

    Στη συνέχεια ο Πρόεδρος κάλεσε το Συμβούλιο να αποφασίσει σχετικά με την έγκριση του κανονισμού. 

    Το Δημοτικό Συμβούλιο μετά από διαλογική συζήτηση και αφού έλαβε υπόψη την υπ’αριθμ. 12/2017 απόφαση της Επιτροπής Ποιότητας Ζωής, την υπ’αριθμ. 120/2017 απόφαση της Οικονομικής Επιτροπής, τις διατάξεις του άρθρου 79 του Ν. 3463/2006, το άρθρο 65 του Ν. 3852/2010, μετά από διαλογική συζήτηση και σκέψη, κατά πλειοψηφία δεκαεπτά ( 17 ) έναντι δύο ( 2 ) :

                                                                          Α π ο φ α σ ί ζ ε ι
Εγκρίνει τον Κανονισμό Λειτουργίας Άρδευσης του Δήμου Νέας Ζίχνης, ο οποίος έχει ως εξής:

                        «ΚΑΝΟΝΙΣΜΟΣ ΛΕΙΤΟΥΡΓΙΑΣ ΑΡΔΕΥΣΗΣ ΔΗΜΟΥ ΝΕΑΣ ΖΙΧΝΗΣ» 

                                                                                Ά ρ θ ρ ο  1ο 

Ο  Κανονισμός  αυτός  αφορά  την  άρδευση  χωραφιών  των  περιοχών  των  Δημοτικών  και  Τοπικών Κοινοτήτων του Δήμου Νέας Ζίχνης, σύμφωνα με το άρθρο 6 παρ. 1 του από 13-9-59 Β.Δ/τος «περί Οργανισμών Εγγείων Βελτιώσεων». 

                                                                                Ά ρ θ ρ ο  2ο 

Για  την  άρδευση  των  παραπάνω  χωραφιών  χρησιμοποιούνται  τα  νερά  γεωτρήσεων  άρδευσης  και φυσικών  πηγών  ή  απορροών. Απαγορεύεται  ρητά  η  άρδευση  από  τα  δίκτυα  ύδρευσης. Τυχόν παροχές που υπάρχουν θα πρέπει άμεσα να ταπωθούν με ευθύνη των ιδιοκτητών – παραγωγών. Σε περίπτωση μη συμμόρφωσης θα εφαρμόζεται ο παρών  κανονισμός και ότι προβλέπει το άρθρο 17 .  

                                                                               Ά ρ θ ρ ο  3ο 

Ο  χρόνος  έναρξης  και  λήξης  της  αρδευτικής  περιόδου ορίζεται  από  1η  Μαΐου  μέχρι    την  30η Σεπτεμβρίου και γνωστοποιείται με τοιχοκόλληση στα κεντρικότερα μέρη του Δήμου, Δημοτικών και Τοπικών Κοινοτήτων. 

                                                                                Ά ρ θ ρ ο  4ο 

Η  λειτουργία  των  δικτύων  σε  όλη  την  αρδευτική  περίοδο  θα  είναι  24ωρη  πλην  των  περιπτώσεων βλαβών  κ.λ.π.  στα  δίκτυα  ή  σε  αντλιοστάσια.  Επίσης σε  περιπτώσεις  απροβλέπτων  δυσμενών συνθηκών ή οποτεδήποτε κριθεί αναγκαίο, μπορεί με απόφαση του Δημοτικού Συμβουλίου να ορίζεται μειωμένο ωράριο η εκ περιτροπής λειτουργία των αντλιοστασίων ή τμημάτων του δικτύου. 

                                                                              Ά ρ θ ρ ο  5ο 

Η λήψη του νερού για την άρδευση των χωραφιών, από τα δίκτυα, γίνεται αποκλειστικά και μόνο από τις υδροληψίες του δικτύου που κάθε μία φέρει ένα ή δύο στόμια. Την διανομή του νερού κατά στόμιο υδροληψίας θα κάνουν τα αρμόδια υδρονομικά όργανα που θα καθορίζουν και τον χρόνο άρδευσης των χωραφιών  σε κάθε παραγωγό, μετά από προφορική αίτηση του ενδιαφερομένου προς το υδρονομικό όργανο,  τρείς  τουλάχιστον  ημέρες  πριν  την  ημέρα  που θέλει  να  ποτίσει.  Τυχόν  σοβαρότερα προβλήματα  στην  διανομή  του  νερού  θα  αντιμετωπίζονται  με  απόφαση  του  Δημοτικού  Συμβουλίου σύμφωνα με το άρθρ. 4 του παρόντος κανονισμού άρδευσης. 

                                                                                Ά ρ θ ρ ο  6ο 

Όλοι οι παραγωγοί που θέλουν να κάνουν χρήση των δικτύων να συνδράμουν τα αρμόδια υδρονομικά όργανα  στο έργο τους, αναφέροντας αμέσως σ ́αυτά κάθε βλάβη ή ανωμαλία των δικτύων που έπεσε στην  αντίληψή  τους  και  έχοντας  συνεχή  επικοινωνία  με  αυτά  για  κάθε  τι  που  αφορά  τη  χρήση  του δικτύου. 

Οι παραγωγοί χρήστες των δικτύων είναι υποχρεωμένοι: 

1.-  Να  συμμορφώνονται  με  τον  Κανονισμό άρδευσης και τις οδηγίες και συστάσεις των υδρονομικών οργάνων. 

2.- Να βρίσκονται οι ίδιοι ή ενήλικοι αντιπρόσωποί τους όταν ποτίζουν τα χωράφια τους. 

3.- Να παίρνουν τα απαραίτητα μέτρα για να μην γίνονται ζημίες από διήθηση, πλημμύρες του νερού από τις υδροληψίες πριν και μετά από το πότισμα. 

4.-  Να  φροντίζουν  όλοι  για  την  εφαρμογή  του  προγράμματος  άρδευσης,  κατά  τα  άρθρα  4  &  5  του παρόντος Κανονισμού. 

5.-  Να  επιτρέπουν  την  τοποθέτηση  σωλήνων  τεχνητής  βροχής,  στα  όρια  των  χωραφιών  τους,  από άλλους  παραγωγούς,  εφόσον  αυτό  είναι  απαραίτητο  για την  ομαλή  εξυπηρέτηση  των  αρδεύσεων  σε γειτονικά χωράφια. 

6.-  Όλοι  οι  παραγωγοί,  σε  όλη  την  περιοχή  του  συλλογικού  δικτύου  τεχνητής  βροχής,  είναι υποχρεωμένοι  να  ποτίζουν  τα  χωράφια  τους  αποκλειστικά  και  μόνο  με  τεχνητή  βροχή.  Η  λήψη  του νερού από τα υδροστόμια θα γίνεται σύμφωνα με τις προδιαγραφές του άρθρ. 5 του Κανονισμού, και επί πλέον από κάθε υδροστόμιο θα εξυπηρετείται μία και μόνο γραμμή άρδευσης.  

7.- Οι παραγωγοί υποχρεούνται να κλείνουν τις υδροληψίες μετά από κάθε διακοπή λειτουργίας των αντλιοστασίων. 

8.-  Οι  παραγωγοί  υποχρεούνται  να  επιτρέπουν  το  πέρασμα,  την  παραμονή  και  το  σκάψιμο  των χωραφιών τους από μηχανήματα του Δήμου για αποκατάσταση βλαβών στις υπόγειες σωληνώσεις και σε άλλα τεχνικά έργα, δικαιούνται όμως να ζητήσουν αποζημίωση από το Δήμο για τυχόν ζημίες που θα υποστεί η ηρτημένη παραγωγή τους. 

9.- Οι παραγωγοί υποχρεούνται να τοποθετούν εκτοξευτήρα μισής περιστροφής στο άκρο της γραμμής άρδευσης που θα βρίσκονται κοντά στο δρόμο (αγροτικό, επαρχιακό, Εθνικό) ώστε να μην βρέχεται ο δρόμος και γίνεται έτσι δύσβατος ή επικίνδυνος ή παθαίνει φθορές. 

10.- Επιτρέπεται η χρήση εξελιγμένων συστημάτων άρδευσης. 

11-    Οι  παραγωγοί  των  αρδευτικών  δικτύων  Αγίου  Χριστοφόρου  (εσωτερικό  οικισμού),  Αναστασιάς, Αγριανής,  Νέας  Ζίχνης  (Κοκκινόχωμα,  Μαυρόγια,  Γκορνίτσοβα)  και  Σφελινού  θα  έχουν  παροχές  ½ της ίντσας, θα τοποθετήσουν  μετρητή με ευθύνη τους τον οποίο θα διατηρούν σε αρίστη κατάσταση.  

Για την τοποθέτηση του μετρητή απαραίτητη προϋπόθεση είναι να προηγηθεί αίτηση του παραγωγού, έγκριση  της  αίτησης  από  τον  αρμόδιο  Αντιδήμαρχο  και την  πληρωμή  του  τέλους  σύνδεσης  το οποίο καθαρίζεται σε 20 €. 

                                                                                      Ά ρ θ ρ ο  7ο 

Απαγορεύεται  χωρίς  έγκριση  του  Δήμου  η  εκτέλεση  οποιουδήποτε  έργου  και  γενικά  κάθε  εργασίας που μπορεί να καταστρέψει τα έργα. Οι παραβάτες τιμωρούνται σύμφωνα με τις διατάξεις του άρθρου 39 του Ν.Δ. 3881/58. 

                                                                                    Ά ρ θ ρ ο  8ο 

Επιτρέπεται στην Πυροσβεστική να παίρνει νερό από το δίκτυο κατά την καλοκαιρινή περίοδο. 

                                                                                   Ά ρ θ ρ ο  9ο 

Απαγορεύεται 

1.- Στους σωλήνες , στα στραγγιστικά και στα φρεάτια, να ρίχνονται ξύλα, πέτρες, χώματα κ.λ.π. 

2.-  Η  με  οποιονδήποτε  τρόπο  αλλαγή  στις  υδροληψίες, δικλείδες  ελέγχου  παροχών  σε  φρεάτια εκκενώσεων, πιεζοθραυστικές συσκευές, βαλβίδες αντιπληγματικές και βαλβίδες εξαερισμού. 

3.- Να βγαίνουν οι βαλβίδες ρύθμισης της πίεσης του νερού από τα υδροστόμια των υδροληψιών. 

4.-  Το  πότισμα  με  ελεύθερη ροή σε ολόκληρες τις περιοχές των δικτύων κλειστών αγωγών (αφορά συστήματα υπό πίεση) που λειτουργεί με το σύστημα τεχνητής βροχής. 

5.- Το πότισμα με τρύπιες σωλήνες. 

6.- Το πότισμα έξω από την περιοχή των δικτύων που λειτουργεί με το σύστημα τεχνητής βροχής, οτιδήποτε καλλιέργεια και αν είναι αυτή. 

7.-  Να  ρίχνονται  στους  δρόμους  χώματα,  πέτρες,  σκουπίδια,  κοπριές  κ.λ.π.  για  να  μπορούν  να κυκλοφορούν  τα  γεωργικά  μηχανήματα  και  αυτοκίνητα  και  ακόμα  να  βρέχονται  οι  δρόμοι  κατά  την άρδευση των χωραφιών. Επίσης να μην κόβονται οι δρόμοι και μικραίνουν το πλάτος κατά το όργωμα των χωραφιών. 

8.- Το πότισμα με μεγάλους πυραύλους και ακροφύσια πάνω από 28 χιλιοστά. 

9.- Η αφαίρεση εξαρτημάτων από τα υδροστόμια. 

10.- Η καλλιέργεια ρυζιού σε όλη την περιοχή των δικτύων. 

11.- Η φύτευση δένδρων σε απόσταση μικρότερη από 3 μέτρα από τις υπόγειες σωληνώσεις καθώς και τα  διάφορα  φρεάτια.  Ειδικά  για  τους  δρόμους  απαγορεύεται  να  φυτεύονται  δένδρα  σε  απόσταση μικρότερη από 1 μέτρο από την άκρη του δρόμου. 

12.-  Απαγορεύεται:     

- το πότισμα στην Τ.Κ. Αγίου Χριστοφόρου, Τ.Κ. Γαζώρου, Δ.Κ. Νέας Ζίχνης και Νέας Πέτρας (στο δίκτυο  της  περιοχής  Μπαγλάρια)  σε  καλλιέργειες:  ζαχαρότευτλων,  μηδικής  και  αραβοσίτου.    Η υπηρεσία θα ενημερώσει τους παραγωγούς είτε με ανακοινώσεις (μεγάφωνα – πίνακα ανακοινώσεων – καταστήματα)  είτε  γραπτώς  σε  όσους  έχουν  πολυετείς καλλιέργειες.  Για  τις  υπάρχουσες  πολυετείς καλλιέργειες  η  δέσμευση  του  Δήμου  για  παροχή  νερού είναι  μόνο για  την  καλλιεργητική  περίοδο.  

Όλες οι ανωτέρω παραβάσεις υπέχουν τις κυρώσεις που προβλέπει το άρθρο 40 του Ν.Δ.3881/58. 

                                                                                   Ά ρ θ ρ ο  10 

Κατά την χρήση τεχνητής βροχής κοντά σε ηλεκτροφόρα σύρματα οι καλλιεργητές υποχρεούνται, για δική τους ασφάλεια αλλά και για την ομαλή λειτουργία του δικτύου, να λαμβάνουν τα παρακάτω μέτρα ασφαλείας: 

1.- Τα εξαρτήματα και οι σωληνώσεις τεχνητής βροχής, κατά την μεταφορά τους να μην πλησιάζουν τα ηλεκτροφόρα σύρματα διότι υπάρχει Κίνδυνος ηλεκτροπληξίας. 

2.-  Το  εκτοξευμένο  νερό  να  μην  πλησιάζει  και  ακόμη χειρότερα  μην  έρχεται  σε  επαφή  σε  καμιά περίπτωση με τα ηλεκτροφόρα σύρματα διότι υπάρχει κίνδυνος ηλεκτροπληξίας. 

Οι εκτοξευτήρες (μπεκ-πύραυλοι) της τεχνητής βροχής να τοποθετούνται μακριά από τις ηλεκτρικές γραμμές  και  να  έχουν  τέτοια  κλίση,  ώστε  οι  εκτοξευμένες  σταγόνες  νερού  να  μην  πλησιάζουν  τα ηλεκτροφόρα  σύρματα  σε  απόσταση  μικρότερη  από  5  έως 10  μέτρα,  ανάλογα  με  το  φορτίο  των ηλεκτροφόρων καλωδίων. 

3.- Για τα ηλεκτρικά δίκτυα που είναι τοποθετημένα σε μεταλλικούς πύργους (πυλώνες) η οριζόντια απόσταση των σωληνώσεων από τις γραμμές να είναι τουλάχιστο 25 μέτρα για τις γραμμές με μικρά μπεκ και 50 μέτρα για τους μεγάλους εκτοξευτήρες (πύραυλοι όλων των κατηγοριών). Οι παραπάνω αποστάσεις πρέπει να είναι μεγαλύτερες κατά 50% (δηλαδή 40-90 μέτρα) όταν φυσά άνεμος. 

                                                                                     Ά ρ θ ρ ο  11ο 

Τα  έξοδα  της  συντήρησης  και  λειτουργίας  των  αρδευτικών  δικτύων  σύμφωνα  με  τις  αποφάσεις  του Δημ.  Συμβουλίου  υποχρεούνται  να  πληρώνουν  όλοι  οι  παραγωγοί  που  καλλιεργούν  στην  αρδευτική περιοχή με αντίστοιχες εισφορές κατά δεκ. στρέμμα ή Μ3. Η απόφαση του Δημ. Συμβουλίου για την πληρωμή των εισφορών για την κάλυψη των εξόδων των δικτύων γνωστοποιείται με τοιχοκόλληση στα κεντρικότερα μέρη του Δήμου. 

                                                                                 Ά ρ θ ρ ο  12ο 

Σε όσους δεν πληρώνουν τις οικονομικές υποχρεώσεις τους προς το Δήμο, δεν θα τους επιτρέπετε η χρήση του αρδευτικού νερού, σύμφωνα με το άρθρο 8 του από 13-9-59 Β. Δ/τος «περί Οργανισμών Εγγείων Βελτιώσεων». Εφόσον υπάρχουν παλαιές οφειλές η υπηρεσία θα τους ειδοποιεί ενυπόγραφα για τις οφειλές τους και ότι δεν θα μπορούν να κάνουν χρήση του αρδευτικού νερού. 

                                                                                  Ά ρ θ ρ ο 13ο 

Για την καλή λειτουργία του δικτύου προσλαμβάνονται υδρονομικά όργανα  σύμφωνα με τις κείμενες διατάξεις. 

                                                                                 Ά ρ θ ρ ο  14ο 

Τα  υδρονομικά  όργανα  είναι  υποχρεωμένα  να  μην  επιτρέπουν  το  πότισμα  των  χωραφιών  των παραγωγών που δεν συμμορφώνονται με τις διατάξεις αυτού του Κανονισμού. Απαγορεύεται αυστηρά τα υδρονομικά όργανα να αφήνουν την δουλειά τους και να κάνουν άλλες προσωπικές ή ξένες δουλειές ή να βοηθούν στο πότισμα των χωραφιών των παραγωγών. 

                                                                                 Ά ρ θ ρ ο  15ο 

Για κάθε παράπονο σε βάρος των υδρονομικών οργάνων σε ότι αφορά την εφαρμογή του Κανονισμού αυτού, πρέπει οι ενδιαφερόμενοι παραγωγοί να αναφέρονται το πολύ σε 2 ημέρες στον Δήμαρχο και το Δημοτικό Συμβούλιο. 

                                                                                 Ά ρ θ ρ ο  16ο 

Κάθε  άλλο  θέμα  που  έχει  σχέση  με  την  άρδευση  των  χωραφιών  των  παραγωγών  που  δεν περιλαμβάνεται στα άρθρα του Κανονισμού αυτού ρυθμίζεται με απόφαση του Δημοτικού Συμβουλίου. 

                                                                                  Ά ρ θ ρ ο  17ο 

Όσοι δεν συμμορφώνονται με τον Κανονισμό αυτό και τις αποφάσεις του Δημοτικού Συμβουλίου που είναι  σύμφωνες  με  αυτόν  τον  Κανονισμό  τιμωρούνται  σύμφωνα  με  το  άρθρο  12  του  Ν.Δ.  1277/72 «περί  τροποποιήσεως  και  συμπληρώσεως  του  Ν.Δ.  3881/58».  Επίσης  θα  επιβάλλονται  πρόστιμα στους παραβάτες του Κανονισμού άρδευσης με απόφαση Δημάρχου τα οποία θα ορισθούν με σχετική απόφαση του Δημοτικού Συμβουλίου. 

                                                                               Ά ρ θ ρ ο  18ο 

Κάθε  παραγωγός  που  έχει  νόμιμο  συμφέρον  μπορεί  να  κάνει  ένσταση  για  τον  Κανονισμό  αυτό  στον αρμόδιο Ειρηνοδίκη, σύμφωνα με τα άρθρα 21 & 22 του από 13-9-59 Β.Δ/τος. 

                                                                              Ά ρ θ ρ ο  19ο 

Για την επιβολή των τελών άρδευσης, τα στοιχεία των παραγωγών για τις εκτάσεις που βρίσκονται εντός των αρδευτικών δικτύων του Δήμου μας, θα αντλούνται από τις δηλώσεις ΟΠΕΚΕΠΕ. 

                                                                              Ά ρ θ ρ ο  20ο 

Όσοι  από  τους  παραγωγούς  έχουν  θερμοκήπια  -  τολ,  σε περίπτωση  που  δεν  λειτουργούν  τα αντλιοστάσια,  λόγω  καιρικών  συνθηκών,  θα  τους  δίνεται  νερό  με  προϋπόθεση  την  δημιουργία  -κατασκευή ατομικών δεξαμενών ή ομαδική λειτουργία και ύστερα από συνεννόηση με την υπηρεσία του Δήμου. 

                                                                              Ά ρ θ ρ ο  21ο

Όσοι δεν συμμορφώνονται με τον κανονισμό της λειτουργίας άρδευσης και τις αποφάσεις του Δημοτικού Συμβουλίου που είναι σύμφωνες με αυτόν τον κανονισμό, τιμωρούνται σύμφωνα με το άρθρο 12 του Ν.Δ. 1277/72 «περί τροποποιήσεως και συμπληρώσεως του Ν.Δ. 3881/58». 
Επίσης θα επιβάλλονται πρόστιμα στους παραβάτες του κανονισμού άρδευσης με απόφαση Δημάρχου, τα οποία ορίζονται ως εξής :

- σε περίπτωση που προκληθεί σπάσιμο σε βάνες, αγωγούς ή οποιασδήποτε άλλης ζημιάς, οι παραβάτες θα βαρύνονται με τα έξοδα αποκατάστασης της προκληθείσης ζημίας.

- σε περίπτωση που διαπιστωθεί βρέξιμο δρόμου και κατά συνέπεια ο δρόμος καταστραφεί, στους παραβάτες θα επιβάλλεται πρόστιμο ύψους πενήντα (50,00) €.   

- σε περίπτωση που διαπιστωθεί όργωμα δρόμου, στους παραβάτες θα επιβάλλεται πρόστιμο ύψους εκατό (100,00) €. 

- σε περίπτωση παράνομης λήψης νερού, στους παραβάτες θα επιβάλλεται πρόστιμο ύψους διακόσια πενήντα (250,00) €. 

                                                                          Ακροτελεύτιο άρθρο 

Από  τις  διατάξεις  αυτής  της  απόφασης  δεν  προκαλείται  δαπάνη  σε  βάρος  του  πρ/σμού  του  Δήμου Ν.Ζίχνης.».

Από  την  θέση  σε  ισχύ  του  παρόντος  κανονισμού,  η  προγενέστερη  σχετική  απόφαση  του Δημοτικού  Συμβουλίου  αριθμ.207/26-11-2014  με  θέμα  «Έγκριση  κανονισμού  λειτουργίας  άρδευσης του  Δήμου  Νέας  Ζίχνης»  (ΑΔΑ:  Β2ΦΤΩΚΘ-ΟΤΛ)  καθώς  και κάθε  άλλη  σχετική  απόφαση καταργείται. 
Μειοψηφούντων των δημοτικών συμβούλων της μείζονος μειοψηφίας κου Κούτλε Θεόδωρου και κας Ταρπινίδου-Κακή Μαγδαληνής, οι οποίοι ψήφισαν «παρών» στην απόφαση αυτή.
 Αναθέτει στον κ. Δήμαρχο τις παραπέρα  ενέργειες.
 Η απόφαση αυτή πήρε αυξ. αριθμ. 131 / 2017.
 Αφού συντάχθηκε και αναγνώσθηκε το πρακτικό αυτό υπογράφεται όπως παρακάτω:                
                               Ο Πρόεδρος του Δ.Σ.                                                                              Τα μέλη 

                                        Τ.Υ.                                                                                                  Τ.Υ.                              

                    Ακριβές απόσπασμα

         Ο Πρόεδρος του Δημοτικού Συμβουλίου
                             Πολυμέρης Παναγιώτης              






